
Talk flotálásának kísérleti vizsgálata MineTALC nemzetközi projekt keretén belül

A Miskolci Egyetem Műszaki Földtudományi Kara a 19007 – MineTALC Backfill Mining Optimisation for Low- and Medium- Strength Deposits kutatás-fejlesztési projektben vesz részt, amelyben a Gemerská Poloma-i EuroTalc üzemben bányászott talk flotálásának optimalizálásával foglalkozunk. A projekt egyik feladata megvizsgálni, hogy a rudas őrlésről golyós őrlésre való áttérésnek milyen hatásai vannak a talk flotálhatóságára.
A talk nagyon hasznos anyag, sokféle ipari felhasználása van. Kozmetikumokban használják leginkább (hintőporok, púder alapanyaga), illetve a kerámia-, festék-, papír-, műanyag- és gumiiparban. A gyógyszeripar szűrőanyagként és adszorbensként használja fel, illetve alkalmazzák bevonatokban, állati takarmányokban, műtrágyákban, polimerekben, mosószerekben is. Többek között laboratóriumi munkalapok felületeként, kenőanyagként és szabókrétaként is használják.
Kutatásunk során vizsgáltuk, hogy laboratóriumi körülmények között léptéknöveléskor van-e különbség az 1 literes és a 3 literes cellával végzett flotálási eredményekben, összehasonlítottuk a golyós és rudas őrlés hatásait a flotálhatóságra, illetve megvizsgáltuk, hogy hogyan befolyásolja a talk flotálhatóságát az őrlési idők változtatása. A kísérletek során
három lépcsős flotálást alkalmaztunk, minden lépcsőt külön számítva összesen 54 flotálási kísérletet végeztünk. A termékek minőségének vizsgálatában megállapításokat tettünk, amelyeket más vizsgálatokkal alátámasztottunk (pl. optikai mikroszkóp, Scanning Electron Microscope).



